Nun tenemos más tiempu. Yá sabéis que son numberosos
los actos que nesta Selmana de les Lletres Asturianes va celebrase
per tou Asturies pa conocer la nuesa lliteratura.
Asina que tái sollertes.
Despídome hasta mañana, cuando vos contaré más noticies.
Equí, na RPA.
Mui bones. Na RPA fálovos dacuando de lliteratura asturiana.
Y cuanto más conozo, más quiero conocer.
Pero ¿qué ocurre coles muyeres qu'escribieron n'asturianu?
¿Por qué siguen siendo poco conocíes en munchos casos?
Voi salir del estudiu y percorrer Asturies tres los pasos
d'estes muyeres que xugaron na lliteratura asturiana
un papel más importante del que pue paecer.
¿Acompañáisme?
(SINTONÍA DEL PROGRAMA)
'Subtítulos, TIPOGRÁFICA'
-Escribir siendo muyer siempre foi más complicao.
Anque agora, y creo qu'especialmente na lliteratura asturiana,
esta paridá ye más notable que n'otres lliteratures,
sí sigue habiendo una perspectiva de xéneru importante,
porque escribir siendo una muyer
yá tien una dificultá añadida que nun tien si yes un home.
-Tradicionalmente, cuando se fai la historia de la lliteratura
femenina o cuando se fala en xeneral de la lliteratura d'un pueblu
o d'una llingua y se señalen les figures femenines,
tiéndese a señalales como seres aisllaos.
Y esto pasa en toles lliteratures del mundu.
Ye un peligru señalar a Enriqueta o a María Josefa Canellada
o a Xosefa de Xovellanos como
figures estraordinaries. Sí. Lo son. Nun ye verdá que nun lu sean,
pero formen parte de toa una saga de muyeres.
Nun hai qu'olvidar la coherencia del discursu femenín
a lo llargo de tola historia.
-Hai un filu conductor ente toes elles a lo llargo de la historia.
Dende Xosefa Xovellanos hasta llegar al S. XX hai una llinia.
Nun son personaxes aisllaos.
Nun son escritores qu'apaecen por una cuestión rara.
Simplemente que delles muyeres
que tuvieron la suerte de tener una familia, un pá, una ma,
que -yos diera una educación determinada,
pues sí foron lleéndose unes a otres y hai un filu conductor
a lo llargo de la lliteratura asturiana de la muyer.
Y con un puntu de vista femenín, distintu al de los homes.
-Nun ye que seya desconocida. Ye que ta tapecío.
Porque cuando llueu los paisanos se ponen a facer les sos antoloxíes
de paisanos, y llees una antoloxía del S. XIX, son too paisanos.
Resulta que tienes que rascar, pero esto pásanos con tola historia.
Esto pásanos cola pintura, cola lliteratura, cola música.
A ná que rasques, descubres qu'había muyeres faciendo lo mesmo
que los paisanos y nesti casu, les muyeres, col asturianu,
tuvieron siempre una especial predilección a escribir n'ello
porque yera la llingua precisamente, porque la tradición oral,
a les muyeres siempre se nos recluyó na cocina, y eso foi, per un llau,
la nuestra perdición. Pero, per otru llau,
foi lo que fizo que se salvara la llingua, la tradición oral.
Entós, esti papel de les muyeres, deberíamos teneles,
sobre too a elles, porque somos enanes encaramaes
a llombos de xigantes, de xigantones bien grandes,
y deberíamos tener nos altares a estes muyeres.
Cualquiera, homes y muyeres, qu'gora mesmo remáramos o reivindicáramos
tanto la oficialidá como la dignidá
y el derechu a espresanos n'asturianu, la nuesa llingua.
-La otra pregunta ye ¿nun hai más muyeres qu'escriban?
Seguramente qu'hai más. Col tiempu diremos encontrándoles.
"Nos primeros pueblos d'Asturies ye onde ñació la lliteratura asturiana
primera. Aquella que discurríen en munchos casos les muyeres.
Y que se tresmitía al traviés de la tradición oral, xunto al llar.
Bebiendo de les milenaries tradiciones y lleendes
que recibieren de les sos madres y güeles.
Y tresmitíen a los fíos y fíes".
Pa conocer los principios de cualesquier lliteratura
hai que dir a lo rural, a lo popular.
Y, sobremanera, a la oralidá.
Hai que dir a llugares como esti nel que tamos agora.
(MÚSICA ANIMADA)
-Ye que la lliteratura tradicional de difusión oral
ye la única lliteratura que tuvimos munchos sieglos.
Nun nos queden testimonios lliterarios de la Edá Media.
Suponse qu'igual hubo na lliteratura escrita, pero nun quedó.
Sí sabemos poles cróniques qu'había lliteratura tradicional.
Hasta'l S. XVII ye lo qu'hai.
Y depués, pue decise la única lliteratura viva
y verdaderamente popular.
La lliteratura escrita tuvo munches lagunes.
Y esta, nos grupos folk actuales, caltiénse.
-Hai que suponer que la lliteratura,
que la forma de tresmisión lliteraria fuera la oral.
Como pasaba na mayor parte de les lliteratures "normales"
europees de la época.
¿Qué sabemos d'ello n'Asturies? Hai una...
una retafila de testimonios indirectos de xuglares,
testimonios documentales, a veces en representaciones gráfiques,
en capiteles d'iglesies y demás,
que nos dicen qu'había una cierta actividá nesi sen.
Dientro d'ello, ¿qué rol teníen les muyeres?
Volvemos al terrén especulativu.
Dientro de lo que son les documentaciones de persones
que s'identifiquen como xuglares,
aparez...
A veces fálase de la muyer del xuglar o del entornu familiar del xuglar,
onde hai muyeres, que puede sospechase
que tuvieren implicaciones nesa actividá.
-La lliteratura tradicional o la lliteratura oral
tien na lliteratura asturiana,
lo mesmo qu'en toles lliteratures incipientes, un valor importante.
Depués, cuando yá ta desarrollada,
posiblemente la lliteratura oral seya una fonte,
pero non la fundamental, na creación lliteraria.
-La tradición oral na lliteratura asturiana
foi, y sigue siendo en bona midía, vital
pal caltenimientu de la mesma.
Pal caltenimientu de los vezos, de les tradiciones,
de los cuentos, que van pasando d'unos a otros.
Y ye una tradición mui vivo
pese a tolos pilancos que tuvo, a tolo que se-y quiso torgar.
Sigue siendo un mediu de tresmisión de la cultura
mui presente,
quiciás un poco amenorgáu agora mesmu
por mor del problema que tenemos n'Asturies
de la despoblación de les fasteres rurales,
de la separtación de les families tanto pola emigración
como pol desplazase a les ciudaes, que fai que les...
Al separtar les güeles y güelos, que son los que ficieron
en bona midía esa parte de tradición oral,
de contar les histories a los nietos,
viven agora separtaos de les nueves xeneraciones,
colo cual ye bastante posible que los futuros escritores asturianos
tean más influenciaos por Marvel que pola tradición asturiana.
-Les muyeres somos les guardianes de la tradición oral.
Como xéneru, ¿non?
Tola memoria de los cantares,
l'exemplu ye tol trabayu que fizo Ambás.
Tola memoria de los cantares...
Toi pensando n'Asturies, pero puedo pensar
en casi cualquier parte del Estáu o cuasi culquier parte del mundu.
Dir a Bulgaria y ver que siguen siendo les muyeres quienes
conserven toa esa memoria de tradición oral,
que supón tol asientu pa lo que llueu escribir
o contar o dicir o non dicir.
Esto de "somos enanos a hombros de xigantes",
pues tenémoslo mui claro pa les Ciencies
y quiciabes nun lo tenemos tan claro pa les Artes.
Esta ye una reflexón de la poeta Laura Casielles,
que me paez mui acertada, paez que siempre tien que salir
del propiu xeniu individual tola capacidá creadora.
Y ye mentira.
Tamos tol tiempu revisitando y faciendo remixes
de too aquello que recibimos y lo que deprendemos, construimos,
que nos vien dao.
-Mirái si será importante'l papel de la muyer na tresmisión oral
que'l referente
de les mios muyeres, que son referente pa mi,
el referente d'elles
na mayoría de los casos tamién ye una muyer.
Ambás siempre fala de la buela, de bulita. Muyer.
Pero bulita
fala de la buela.
Fulana de tal, que me cantó esta versión de "Gerineldo",
aprendiólo con una tía soltera.
Fulana de cual,
que me contó esta versión del llobu y la raposa,
que son Xuan ya Maruxa nos nuesos cuentos tradicionales,
aprendió'l cuentu cola madre que vieno d'aquel.la braña.
L'esconxuru o'l rezu
o l'ensalmu pa curar esto o aquel.lo
que m'enseñó Dulia,
de Val.le, de les brañes de L.luarca,
aprendiólo cola buela, que yá lo aprendiera cola buela,
yá que de munches brañes veníen equí a curase.
Muyer. Muyer. Muyer. Muyer.
Nos primeros sieglos, los testimonios de muyeres
escritores n'asturianu van apaeciendo pasu ente pasu,
pero entá queda abondo por descubrir.
-Conocemos tovía mui poques muyeres escritores.
Toi segura de qu'hai más. Conocemos poques por dos razones.
Una razón, porque la lliteratura asturiana ta tovía poco investigada.
Los archivos privaos, fontes documentales.
Cuando se pueda dir investigando más,
apaecerán más nomes d'homes y de muyeres.
Y depués, pola razón xeneral a toles muyeres escritores,
que tamién afecta a les d'asturianu, la razón xeneral de que les muyeres,
pa escribir, teníen más dificultaes pa poder escribir,
pa publicar, pa ser valoraes y que los sos nomes pervivan
a lo llargo de la historia.
-Hai mui poques, pero que sean poques débese,
como pasa en tolos lliteratures,
a la poca visibilidá que tien la muyer socialmente.
La muyer ta pa dientro, pa casa.
Esa poca visibilidá,
esi pocu papel públicu,
fai que mui poques muyeres tean.
Pero esi ser poques yo creo que...
habría que da-y dos comentarios.
Ún, que la calidá d'eses muyeres que conocemos de les lliteratures
que conocemos munches vegaes ye superior a la de los homes.
Y creo que ye superior pola razón que decía enantes:
al nun tar espuestes a lo público,
nun atopamos na lliteratura de les muyeres
esos testos de circunstancies, de baxa calidá,
qu'atopamos en tantos autores homes asturianos.
Elles son poques y tenemos poca cantidá, pero lo poco
ta más escoyío, ye más selecto.
s-Yo creo que no tocante a les escritores clásiques
de la lliteratura asturiana, poniendo ente comines clásiques,
les escritores de los sieglos XVIII, XIX, principios del XX,
hai muncho que facer tovía.
Tamos nun momentu nel que creo qu'hai que metese muncho más nos testos.
Creo qu'hai que valorar muncho más les complexidaes d'escribir
como muyer y d'escribir n'asturianu nestes etapes
tan primitives, por decilo de dalguna manera.
Nesi sentíu, creo qu'a mi y a muncha xente
quédanos muncho que facer na tarea de llectura,
d'interpretación d'esos testos, que creo que puen dar muncho más de sí
que lo que tán dando.
Nun se pue facer namás que recoyer esos testos y plantalos ehí,
sinón que tenemos qu'acompañar a los llectores nesi camín.
Y, sobre too, si lo faen les escritores contemporánees,
creo que va tener el doble valor.
(MÚSICA ANIMADA)
Equí, nesta casa, nel barriu Cimavilla de Xixón,
ye onde ñació Xosefa Xovellanos.
Ye la primer muyer qu'escribe n'asturianu de la que conocemos
al so nome y la so vida.
"Y ye ella la que protagoniza'l gran estrenu de la muyer
na lliteratura asturiana. Tres esi papel na lliteratura oral,
la visibilidá vien de la mano de la Ilustración.
Con esta autora xixonesa,
entá tapecida pola figura d'un hermanu mui influyente
na historia d'Asturies y del Estáu, Gaspar Melchor de Xovellanos".
(MÚSICA ANIMADA)
"Xosefa de Xovellanos y Xove Ramírez ye la primer escritora n'asturianu
que conocemos hasta esti momentu.
Ñació en Xixón el 4 de xunu de 1745.
Y fíxolo na casa familiar, asitiada nel barriu de Cimavilla.
Güei, la casona ye un muséu nel que podemos atopar el so retratu,
ente otros oxetos de la familia".
-Ye que tenemos que ponenos otru gorru.
Ponenos un gorru del S. XIX y del S. XVIII
pa danos cuenta que'l divorciu nun se contempla,
la emancipación femenina prácticamente nun esiste,
nun hai votu.
Lo único qu'hai ye la declaración de los derechos de la muyer
y de la ciudadana qu'efectuó Olympe de Gouges, pero que lo fai
en Francia y llega aquí mui tardíamente.
Precisamente, eso ye'l valor que tienen, qu'elles lo mesmo tán
zurciendo un calcetín de nueche, pariendo los fíos,
qu'escribiendo n'asturianu.
Esa ye la riqueza, porque elles nun son esa...
Cuando pienses "escritores", ves paisanos, de bigote, con gafes.
Y una muyer al llau que tira papeles, que ta cola máquina, qu'escribe.
Y les muyeres siempre detrás.
Pero ye qu'elles tienen tol valor de carretar colos paisanos,
porque d'estes que falamos antes hailes que tienen
unos maridos que ye pa da-yos de comer a los gochos.
Y tienen que cargar con ellos porque nun esiste otra fórmula.
La casa y la familia ye lo qu'elles reivindiquen, ye polo que lluchen,
porque ye un espaciu suyu, propiu, y a la vez quieren facé-yoslo perder.
Ye mui complexo. El S. XVIII y el S. XIX, pa entendelos,
ye mui complexo, porque elles tán siendo feministes,
tán construyedo un mundu meyor pal resto de les muyeres,
pero nun son reconocíes como tales nin tienen la menor oportunidá.
Y son viaxeres y son artistes.
Sin embargu, se queden ahí, metíes nel entornu familiar,
que siempre paz que ye como de menos pero, insisto, hai que facelo de más,
porque lleva la casa, al gañán del maríu, a los siete fíos,
la fame, llévalo too. Encima, fundó un periódicu,
escribe, viaxa. Hai que tener el doble d'ovarios
de lo que pue tener cualquier paisanu.
-Les primeres muyeres de les que tenemos referencia,
una de les coses que siempre me llamó muncho l'atención yera
que nun yera xente probe. Nun yera xente d'una aldea perdía.
Yeren xente metía nel megollu de lo que se podía llamar una villa.
Y xente de posibles.
Poles circunstancies, lo que suel pasar a toles muyeres,
que sigue, por desgracia, pasando anguaño,
que quien se podía dedicar a aquello yeren xentes con unos referentes
d'homes al llau o cercanos
con un calter yá más superior, más intelectual.
Y depués, que yera xente que nun tenía munchos problemes
económicos y podía dedicase a ello. Yeren xente rompedora.
-Sí. La presencia de muyeres na lliteratura española
nel Sieglu d'Oru y nel XVIII ye escasa.
Y en toles lliteratures romances, tamién. Na catalana y n'asturiana.
N'asturiana, nel pocu volume d'autores que tenemos nel XVIII,
el fechu de tener dos nomes
y un nome mui importante, como ye Xosefa Xovellanos,
a la que se-y pueden atribuyir llogros
mui personales, de los que podemos falar,
qu'eleva'l nivel de la lliteratura asturiana a un altor
que nun teníen los sos contemporáneos,
pues ye un casu mui interesante,
esa presencia que nun ye mui numberosa, pues dos nomes nel XVIII,
pero que ye significativa la esistencia d'estes dos muyeres.
"Hermana d'una gran figura de la Ilustración,
Gaspar Melchor de Xovellanos, ella nun queda atrás na so importancia
pa la historia d'Asturies. A lo llargo de la so vida
pasa per distintos momentos viviendo en Xixón.
Dempués, en Madrid,
onde participó de les tertulies ilustraes del momentu,
con figures como Campomanes.
Más tarde, tres quedar viuda de Domingo González de Argandona,
torna a Xixón".
"Diba vivir tamién n'Uviéu con una hermana y, a la fin,
otra vuelta na so villa natal, onde acabaría los sos díes como monxa".
-Xosefa Xovellanos, que vivió nel sieglu de la Ilustración,
hermana del ilustre Xovellanos,
creo que ye pionera no que ye la lliteratura de muyer n'asturianu.
Xunto con Antón de Marirreguera como home.
Parezme que ye una figura importante. Precisamente se-y dedicó el día 19,
Día de les Lletres Asturianes, pa recuperar la so obra,
quiciabes nun tea toda recuperada entovía.
La obra d'ella n'asturianu, mui significativo eso pa nosotres,
les muyeres qu'escribimos n'asturianu.
Ye una obra bien asemeyada de xuru a lo que s'escribía en castellano
n'aquella época, nos temes y tou, porque lo qu'ella nos dexó
foi una descripción de cuando nombraron al so hermanu
Melchor Gaspar de Xovellanos ministru de Gracia y Xusticia.
Y tamién, cuando la coronación de Carlos IV n'Uviéu.
Creo que ye una obra bien valoratible non sólo pola obra,
sinón porque ella yera defensora de la muyer y de la educación
de la muyer. Ella tuvo una infancia mui feliz.
Yera noble. Yera fía del marqués de...
de San Esteban y del marqués de Valdecarzana.
Anque yeran ocho hermanos, tuvieron una infancia feliz.
Depués ella tuvo una vida bastante desgraciada porque
morrió-y el maridu cuando tenía 28 años.
Llueu, les fíes. Tenía trés fíes. Morrieron les fíes, el pá, la madre.
Nun sé si una hermana. Tuvo una xuventú más desgraciada.
-Xosefa Xovellanos ye la primera escritora
en llingua asturiana. La primera.
Pertenez al S. XVIII. Y yera una muyer
ilustrada. De familia importante.
El padre yera rexidor nel Ayuntamientu de Xixón.
Un home importante.
Yeren nueve hermanos.
Yera la penúltima.
Yera una familia d'ilustraos porque nun separtaben lo que yera
la enseñanza pa los rapazos y pa les neñes.
Normalmente, la muyer nun tenía accesu a la enseñanza.
Hasta munchos años depués nun lo tuvo.
Ensin embargu, los profesores que diben a casa de los Xovellanos
non sólo enseñaben a los varones, sinón tamién a les muyeres,
colo cual ella dende pequeña tenía una preparación intelectual
pergrande.
-Ye una persona estraordinaria. Creo qu'había que facer d'ella
una biografía.
Quiciabes incluso una obra dramática. Mui interesante la so historia.
Emocionalmente, la so rellación col so hermanu,
la so defensa col so hermanu.
La so conversión al...
Cuando dexa'l mundu y se convierte... A la Tabacalera, por decilo asina.
A Cimavilla. Al conventu de les madres recoletes.
Esa pasión que tenía primero escribiendo y en defensa del hermanu,
tienla tamién pal hermanu depués y relixosamente.
Lo importante nesti casu ye la so lliteratura,
que ye una lliteratura mui valiente na época.
Güei podemos decir que ye social en daqué midida.
Y tien como centru al hermanu delles veces pero, sobre too,
lo que yo digo siempre en lliteratura, escribe bien,
que ye lo más importante: escribe bien.
-De Xosefa Xovellanos.
Y tamién me prestaba aprovechar pa dende equí facer un...
un llamáu, una reflexón.
Tien una cai en Xixón, pero nun la tien col nome d'ella.
Tienla col nomatu qu'heredó del que yera l'home.
A ver si se puede cambiar el nome y da-y el que realmente merez,
que ye cai Xosefa Xovellanos y Xove Ramírez.
"Formada dende neña n'igualdá de condiciones colos so hermanos
varones, yera una muyer culta, que fixo que la lliterarura
asturiana escrita por muyeres entamara con gran calidá.
Foi amás una persona dedicada a la caridá y a meyorar
les condiciones de vida de les muyeres más probes.
Gracies a Xosé Caveda y Nava,
que la inclúi na so antoloxía de 1839,
el primer llibru n'asturianu tien yá a una muyer.
Inaugurando asina la voz femenina nes lletres asturianes.
En 1998 dedicóse-y la Selmana de les Lletres Asturianes
a la so obra y a lo so figura. Anque entá queda abondo pa dala
a conocer con tola importancia del so llabor".
-Sí. Xosefa ye una muyer que debió beber de toles fuentes cultes
de la época.
Ye ún de los finxos pa pensar que nun ye la primera
escritora n'asturianu y demás.
Nin que lo qu'escribió ye lo único.
Tien una obra con un asturianu bayurosu, culta.
De los seis poemas que tenemos de Xosefa,
la elexía, que ye ún de los más ricos,
que ye la primera vegada que nos apaez el yo poéticu
en lliteratura del XVIII.
Tien unes referencies mui cultes.
-De dalguna manera, Xosefa de Xovellanos escribe
como hai tradición d'escribir, pero consigue romper esa tradición.
Hasta ella, tola lliteratura que se produz n'asturianu
o ta escrita en romance o ta escrita n'octaves reales.
Ella escribe tamién un romance, escribe n'octaves reales,
pero fai un poema estraordinario, maraviyoso, que ye la elexía,
en tercetos encadenaos. La primer vez que s'utiliza
na lliteratura asturiana esti metro
y tamién, la primer vez na que'l yo qu'escribe,
el personaxe de Xosefa de Xovellanos,
coincide tamién col yo poéticu.
Nun ye una autora
que se vista d'un personaxe rústicu, sinón que ye ella mesma nesa elexía
la que ta falando. Esa ye una novedá absoluta.
-Bueno, en la época,
en el momento en que ella escribe, obviamente sus poemas son
conocidos por algunos literatos amigos de la época,
que intercambiaban los poemas que escribían.
Tuvo gran influencia en ella su hermano.
Cuando fue a Madrid y pasó un año en su casa,
él, que defendía el asturiano,
que estaba preparando la edición de un diccionario,
posiblemente fue quien la inspiró a escribir en esa lengua.
Y vemos que ella lo hizo. Y escribió poemas muy interesantes.
-Pudiendo cultivar el castellán, que yera lo que se llevaba
a esos niveles, ella escoyó l'asturianu
pa escribir les sos obres poétiques.
-Yo creo que ye una muyer
digna fía de la época. Una muyer ilustrada.
Qu'escribe una...
un tipo d'obra, fundamentalmente poesía, mui propia de la época,
de crítica social.
Incluso, crítica sobre la situación de la muyer.
Creo que tien otru puntu en común con casi toles escritores,
incluso con Teresa Cónsul
y con otres munches escritores a lo llargo de la historia,
non sólo de la lliteratura asturiana,
que ye que nun momentu dáu de la vida son monxes, métense monxes.
Unes bien porque nun quieren llegar al matrimoniu,
que ye la salida de les muyeres.
Y entós, sobre too aquelles que quieren seguir estudios,
que quieren dedicase a una vida intelectual,
entren nun conventu porque ye una salida mui...
mui buena pa les lletres. Creo qu'ella cumple tolos tópicos
de la lliteratura escrita por muyeres o de les muyeres escritores.
-Xosefa Xovellanos non sólo ye la escritora más importante
de la xeneración del Mediu Sieglu, que ye'l grupu d'escritores
que tán al rodiu de Gaspar de Xovellanos,
ye una escritora políticamente comprometida
y con una vida perinteresante. Amás hai que señalar
que ye esceicional porque l'accesu de les muyeres a la lliteratura
naquella época yera complicáu, taba mui llendáu.
Nun teníen estudios formales les muyeres.
-Xosefa nun tien una obra lliteraria mui numberosa.
Nengún de los autores del XVIII tienen una obra tan numberosa,
como puede ser la de Marirreguera nel XVII
o la de los autores del XIX.
Pero tien un conxuntu de testos interesantes n'asturianu
y tamién, en castellano, porque les cartes que -y escribe
al so hermanu tán llenes d'interés personal y lliterariu.
Tán mui bien escrites.
-Su obra tiene una importancia bastante grande.
Sobre todo, mirado ahora con perspectiva.
Ya que es una obra en asturiano, poesía escrita por una mujer
en el S. XVIII.
Por lo tanto, creo que esa obra es importante sólo por ese hecho.
(RECITA) "Pos anque'l Rey ye bonu y pacetible.
Y esperen meyoranza aqueso é cuentu:
Cuantu ven los miós güeyos ye 'spantible.
Agora ya baxó el cinco por cientu
q'echa pel mundiu á probes y señores,
Esto he, al primer tapón el zurramientu.
Pésie el alma al rexente y oidores,
que cabo el Rey están, y ñon dan traza
d'echar á meyor sen estos llabores.
Non vieren los nacidos e na plaza mayor carencia de maíz y escanda;
Non hay quien abarate una fogaza.
Ayeri afayé yo cab' el Postigu una probe muyer aflaquecida,
y dos ñeñinos que traia consigu.
De fame está la xente espavorida;
les llégrimes no mas tién por vianda,
y non puede ya á cuestes co la vida".
(MÚSICA ANIMADA)
Equí, na Pola Siero, ñació una de les muyeres escritores
de la que mos llega un testimoniu más temprano.
Y hasta va poco nun sabíamos d'ella.
"Xosefa Xovellanos ye l'autora más conocida del S. XVIII,
pero ¿hai más?
Non va muncho, poco más de venti años,
apaeció una figura nueva nesti sieglu.
Una muyer con una vida mui estremada a la de Xosefa,
con muncha menos esposición pública.
Tamos falando d'una relixosa que vivió dempués nel Uviéu
del S. XVIII, Teresa Cónsul".
"Teresa Cónsul ye una muyer de la que conocemos mui pocos datos.
El profesor Álvaro Ruiz de la Peña apurrió la información
sobre la so nacencia dempués de 1760 en La Pola Siero.
Otros autores falen de la fecha de 1785 como la más probable.
Ruiz de la Peña esplícanos que tamién paez posible que fuera
fía del pintor Xuan Nepomuceno Cónsul".
-Teresa Cónsul ye un casu curiosu porque ye una autora
de la que namás se conoz una obra y, probablemente,
esa seya la única obra qu'escribió n'asturianu, esi entremés
qu'escribe pa celebrar el cumpleaños o'l santu
de la so abadesa del monasteriu de La Vega, n'Uviéu.
Al mio xuiciu, ye una pieza menor,
una pieza onde se miez
castellano, asturianu, incluso gallego.
Y da la impresión de que nun seya una autora
qu'escribiera una obra abundante reflexonando
sobre la propia escritura n'asturianu.
-Ye mui interesante la obra que tien, l'entremés,
porque suponse que sería una moda de la época.
Una moda que ye pa dalgún fechu,
facer algo n'asturianu qu'atraiga más xente,
que la xente lo entienda, porque la xente la cai
nun se manexaría mui bien a lo meyor en castellano.
Entós, hai un eventu nel monasteriu La Vega, que ye l'abadesa,
que ye'l santu y enriba va colar d'Uviéu esti añu,
y Teresa Cónsul en 1789 compón esi entremés.
Ye une entremés a la moda a la época: Toribiu, que vien del pueblu,
que va entrugando y va contestando la tabernera y la so hermana
la importancia que tien dir al monasteriu a festexar
el día San Benitu, porque l'abadesa se llama Benito.
Ye lo poco que tenemos de Teresa Cónsul.
"En 1787 faise monxa benedictina nel conventu de Santa María
de La Vega, n'Uviéu, onde va pasar el restu de la so vida.
Nesti conventu ocupa dellos cargos y ye ellí onde escribe
la única obra que -y conocemos: un entremés.
Esto ye, una obra teatral curtia".
-Lo que conocemos ye que taba
aisllada nel so conventu de La Vega
y que...
la so pieza fundamental tamién s'integra
dientro d'esti mundu conventual porque ye un entremés
siguiendo la tradición evidentemente de Marirreguera,
nun alcanza tampoco l'altor lliterariu de Marirreguera,
un entremés qu'ufierta a la priora del conventu.
-Ye simplemente una autora testimonial.
Tola que sabemos d'ella ye una obruca de teatru escolar.
Nun sé si ye políticamente correcto, pero nun-y veo mayor interés
lliterariu, estéticu nin llingüísticu a esa obra.
Pero sí tien l'interés
de ser un poco el...
el picu que se ve d'una posible tradición de teatru
escolar, monásticu, n'asturianu.
Que seguramente, anque nun tuviere grandes aspiraciones estétiques,
sí podía tener una difusión un poco mayor
de la que'l pocu conocimientu que tenemos d'esi corpus de estos
nos podía facer pensar.
-Esta muyer fai un entremés,
una piecina mui curtiu,
pa la celebración del santu, de l'advocación
de la so propia congregación, que ye benedictina.
Polo tanto, ye un entremés pa San Benitu y qu'estrenen
el mesmu día de San Benitu,
faciéndo-y honor a l'abadesa, que tamién se llamaba Benita.
Ye un entremés d'un tonu bastante
xocosu, ye de risión.
Y onde s'entemecen, per una parte,
fragmentos n'asturianu con otros fragmentos en castellán.
Quiciás ahí escomiéncese con un tipu de diglosia
diferenciada de les capes sociales.
Dependiendo de quién tea falando nun momentu fala en castellán
o fala n'asturianu.
"Sabemos d'esta obra gracies a los fondos
de Máximo Fuertes Acevedo,
que custodia'l Real Institutu d'Estudios Asturianos,
y a la so obra
'Bosquejos sobre el estado de la literatura en Asturias',
asoleyada en 1885.
Teresa Cónsul ye l'autora más moza de la so xeneración,
la conocida como del Mediu Sieglu
y na que s'inxerten otres escritores n'asturianu como Xosefa Xovellanos,
Antón Baldivares o Bruno Fernández Cepeda.
Gracies a Ruiz de la Peña sabemos tamién que l'entremés
representóse'l 21 de marzu de 1789, día de San Benitu,
nel Monesteriu de La Vega, n'honor de la so abadesa, Benita de Merás.
La muerte de Teresa Cónsul asocede nel añu 1834.
Y con ella cuasi desapaez la so figura.
En 1996, l'Academia de la Llingua Asturiana editó la so obra.
Hasta entós manuscrita y en manes privaes".
-Creo que ye mui importante tamién facer un poco hincapié
en cómo mos llegó la obra de Teresa Cónsul,
que ye un manuscritu atopáu nuna biblioteca privá, nesti casu,
de Fuertes Acevedo, que venía
d'otra biblioteca, que yera la de Braulio Cónsul,
del que nun sabemos quién yera nin si yera familia, que vien
a facemos percatamos otra vegada lo importante que ye
la investigación nes biblioteques
privaes d'Asturies d'estes dómines en que
la tresmisión de la lliteratura n'asturianu nun yera
nun formatu de gran lluxu, sinón en cartafueyinos
que se difundíen privamente.
-Creo que ye perdifícil qu'apaezan más coses de Teresa Cónsul.
Digamos que la hestoria de la lliteratura
filtra los grandes nomes
y fai que nun desapaezan.
Marirreguera, un sieglu dempués tovía se conservaben
y se tenía por un modelu y un gran poeta,
pero nun hai lo mesmo con otres figures
que nun guarden esi recuerdu tan vivu, como sería'l casu
de Teresa Cónsul, lo que nos fai sospechar
que nun tuvieren una actividá lliteraria tan importante
como'l casu de Marirreguera.
(RECITA) "Ahora explicamello tu mio Comadre Tabernera.
(Tabernera)
Si te llo vuelvo à explicar lo llamaràs indrumencia:
y me tengo de enfadar, aunqe me pese en concencia.
A mi me enfada tratar con Xhente tan Majadera,
y ansi vete en paz Toribo, y echarete una puchera.
que tambien voy à la funcion, quiero pesllar la tabierna".
(MÚSICA ANIMADA)
Equí tamos, en Llanes, nel Oriente d'Asturies.
Y el nuesu viaxe sigue caminando tamién nel tiempu, hasta'l S. XIX,
que nos trai una de les muyeres más interesantes na hestoria
de la lliteratura asturiana.
"Y ye que ye nesti conceyu onde en 2009 atopen la obra perdida
d'una muyer enllena de misteriu. La más importante autora del S. XIX.
Una figura clave pa la lliteratura asturiana de tolos tiempos:
Enriqueta González Rubín.
El 17 d'abril de 1832
ñaz en Santianes del Agua, un pueblín de Ribeseya,
y dientro d'una familia de la élite rural del conceyu,
la escritora Enriqueta González Rubín.
Una figura imprescindible pa les lletres asturianes".
-Nel S. XIX hai dos muyeres namás.
Hai un periodu llargu depués de Xosefa Xovellanos
sin presencia femenina,
pero depués tenemos a Enriqueta González Rubín,
que ye l'autora de la primera novela que s'escribió n'asturianu,
"El viaxe del tíu Pachu 'El Sordu' a Uviéu".
-Ye una autora imprescindible pa la lliteratura asturiana
porque ye'l padre y la madre de la narrativa asturiana.
Los primeros cuentos, los primeros testos, en prosa de ficción
que conocemos escritos n'asturianu tán escritos por ella.
Y "El viaxe del tíu Pachu 'El Sordu' a Uviéu" ye,
mientres nun se demuestre lo contrario, la primer novela
de la lliteratura asturiana.
Nun momentu amás nel que sitúa la narrativa asturiana,
la novela n'asturianu, a la mesma altura
que la gallega, la catalana o la vasca,
que naz dos décades depués de l'asturiana.
Nesi sentíu, ye una muyer estraordinaria, como digo,
que yo creo que tovía nos va dar munches allegríes
a midida que vayamos conociendo testos nuevos d'ella.
-Qu'una muyer seya la qu'inaugure'l xéneru de la novela n'asturianu,
na mio opinión, nun dexa de ser un datu mui curiosu.
Sobre too, nesti momentu, que se ta intentando sacar a la lluz
el papel de les muyeres na lliteratura o nel arte.
Podía ser varón, y eso nun-y quitaría importancia,
porque la importancia tienla
que la primera novela n'asturianu s'escriba nesi momentu,
un poco antes de la primera novela en gallego.
Pero, en tanto que muyer,
nun cabe duda de que tuvo que
enfrentase a munches más dificultaes que les que tendría
qu'enfrentase un varón.
Por exemplu, foi madre de nueve fíos, a los que tenía qu'atender.
Tamién, al maridu.
Paez que se ganaba la vida enseñando a los neños, dando clases.
Y de toos esos llabores, tovía sacaba tiempu pa escribir.
Eso ye un méritu añadíu.
-Hai poca prosa nel XIX n'asturianu. O la prosa qu'hai
tien poca influencia.
Les traducciones de Fernández de Castro nun lleguen a la xente.
Son ediciones en Londres, que queden mui lloñe
y que dificulten la conformanza d'un estándar lliterariu pa la prosa,
que tarda n'algamase, y realmente
González Rubín
llogra vencer esti...
esa dificultá d'algamar un estándar na prosa n'asturianu.
Creo que ye esa la importancia que tien esta muyer.
"La so vida foi, no personal, especial.
Siendo madre soltera con namás 22 años.
Dempués diba tener ocho fíos más col que sedría'l so home,
Juan Echevarría Barrera. Con toa esta carga familiar,
siguió'l so llabor como maestra y periodista,
collaborando en dellos periódicos, como El Faro Asturiano,
onde gracies al llibru del so director,
Protasio González Solís, 'Memorias asturianas',
recibimos parte de la so obra, firmada como
La Gallina Vieja y La Cantora del Sella".
-Ye una muyer rompeora completamente dientro la lliteratura del XIX.
Una muyer d'una vida mui valiente pa la época.
La maestra, con un fíu de soltera,
que collabora en periódicos,
qu'amuesa una crítica política importante.
Y tendríemos que valorar tamién
que ye la primer novelista n'asturianu.
A día de güei, si nun topamos otra cosa, ye la primer novelista
n'asturianu. Y ye una muyer.
Lo mesmo que les otres rompieron ahí un techu,
ella rompiólu tamién.
-Enriqueta inxértase nuna corriente realista, como amuesan
-nes obres narratives n'asturianu-, los dos cuentos que tien:
"Una boda por amor" y "Un indianu como hay pocos".
Sobre too, la novela curtia "Viaxe del tíu Pachu 'El Sordu' a Uviéu"
ta mui alloñada de la corriente del bucolismo rural
idealista que caracteriza a otros escritores de la época.
-El "Viaxe del tíu Pachu a Uviéu"
ye una obra magnífica. Tien una gracia enorme.
Tien un obleru
venenosu-irónicu contra munches de les cuestiones polítiques
y sociales de la época, pero la obra ye como
si la hubiese llevao'l profeta Elías nun carru de fueu al cielu.
-Enriqueta González Rubín ye una autora interesante
pol so propiu perfil biográficu, de muyer que garra la pluma
y ponse a escribir. Amás, en prosa,
que yera un xéneru que d'aquella nun tien
mayor pesu dientro de lo que se producía n'asturianu.
Y ella escribe narrativa. Incluso narrativa,
ensin llegar a ser grandes noveles, pero con ciertu desarrollu
estructural y argumental.
Y ye interesante tamién esa orientación
social que -y da a la lliteratura.
Incluso con cierto matiz de crítica
dientro d'una cierta apariencia costumista. Paezme una aportación
novedosa nel panorama xeneral de les lletres asturianes del XIX.
(MÚSICA ANIMADA)
"Una placa recuerda a Enriqueta en Santianes.
Percuerro la so casa, pero nun atopo nenguna referencia
del so pasu per esta propiedá.
Ye la primera novelista n'asturianu. Una pionera.
Y anque sí hai una placa nel pueblu,
sigue tando poco visible pal vecindariu".
-Tien... Tien...
munchos aspectos valoratibles.
Ún d'ellos ye'l so compromisu
pa cola educación de les muyeres y la postura en contra
de los malos tratos a les muyeres.
Otro de los factores que tien la obra
de muncha actualidá, creo yo,
ye la crítica que fai a los políticos
que resulten elexíos nes urnes n'Asturies
y que depués marchen pa Madrid y escaécense de quién los votó.
Ye una crítica dura. Contra la economía de la época, tamién.
En fin,
sarcasmu, pola manera que tienen de falar los d'Uviéu.
Hai nesa obra munchos datos d'actualidá que seguramente güei
seríen asumíos. Ois comentarios nesi mesmu sentíu
contra los malos tratos a les muyeres,
contra la actitú de los políticos, etc.
Ye una obra escrita na metá del S. XIX.
Creo qu'unu de los méritos más importantes ye que nun pierde
vixencia, que nun ta obsoleta, que puede lleese perfectamente
tanto nos trazos de realismu y descripción del Uviéu d'entós,
como nel humor y el sarcasmu qu'utiliza na obra.
-Una mui bona novela, con una mui bona técnica narrativa.
Con una llingua preciosa. Con un asturianu preciosu.
Tien esi obleru de la crítica de lo social.
Y de lo político. Hai un pasaxe magníficu,
que creo que falen Dios y San Pedro nel cielu.
Yá llegara la Restauración. Depués de la República.
De dellos momentos de gobiernos de la República. Dempués d'Amadeo.
Y falen nel cielu como si tratasen de peticiones y de rogatives d'agua:
"Pidiéronme nun sé qué". "Mandé-yoslo".
"Pidiéronme nun sé qué". "Volví a mandá-yoslo".
"Bono, lo que lo lleven, ¿non".
Ta mui bien escrita y tien muncho humor, muncha gracia.
-Realmente, lo que llama l'atención, porque el xéneru narrativu
n'asturianu nun tien un esporpolle...
Hasta época bien reciente nun algama a tener un desenrollu importante.
Y ella, nuna época realmente antigua,
segunda metá del XIX, fai esa novela.
Amás, una novela mui...
Realmente moderna, con descripciones del Uviéu industrial.
Mui dientro de la so época.
Como yera esta muyer, porque yera una muyer qu'intervenía
na prensa de la época.
Y d'aende la so importancia.
-Enriqueta González Rubín ta influida claramente y conoz
a Xosefa Xovellanos.
Nes exequies de Carlos III y la comparación que fai
perfeutamente col "Viaxe del Tíu Pachu",
va faciendo una comparación perfeuta y vese qu'hai unes influencies
de Xosefa Xovellanos sobre Enriqueta González Rubín.
Y d'esti mou, veríamos qu'hai una influencia direuta
d'Enriqueta González Rubín sobre Matilde de Soignie.
Polo tanto, les muyeres escritores asturianes lleense unes a otres.
Enriqueta tien lleío a Xosefa Xovellanos.
Y Matilde de Soignie llee, al traviés de la prensa,
a Enriqueta González Rubín. Y a dándose una influencia,
un puntu de vista femeninu, que va pasando d'unes a otres.
Y ye distintu al que tenemos nos escritores
magar que toquen los mesmos temes.
-Lo que tienes estes autores nun ye'l problema de ser muyeres.
El problema que tienen ye'l mesmu que tienen los varones.
Ye que la lliteratura asturiana ye una lliteratura arrequexada
y qu'en munchos casos tiense pol pueblu, que ye'l que la llee,
la aprecia y la estima, pero como una cuestión...
pintoresca. Vamos dicir pintoresca:
"Mira qué cosa más curiosa, esta xente escribe n'asturianu".
Nun ye que nun se conoza. El casu mui representativu
son la xente de La Quintana y el propiu Fermín Canella,
qu'acabará reeditando l'antoloxía de Caveda.
Y que tien conocencia abondo de tola lliteratura
que se ta faciendo n'asturianu -por muyeres tamién-, nesos momentos.
Pero ye una actividá un poco tanxencial
dientro de la so obra
y dientro de la obra d'esi grupu universitariu.
-Hai dalguna nota de Fermín Canella
o de Protasio González Solís -nun m'acuerdo-,
onde se diz que publicó antes otra novela por entregas
en El Faru Asturianu.
Bien podía ser la mesma del Tíu Pachu bien podía ser otra que ta perdida.
Dar con ella ye mui difícil.
Eso nun quier dicir que seya imposible.
Como apaeció la novela del Tíu Pachu nun palaciu de Llanes
dientro d'un llibru d'historia, podía apaecer en cualquier casa
o llugar otres obres.
Intentamos rastrear tolo que pudiemos,
pero nun conseguimos nada.
"Les sos proses fueron recuperándose pasu ente pasu
a lo llargo de los 30 años caveros.
Primero, n'ediciones de l'Academia de la Llingua Asturiana.
Y más tarde, cola apaición de 'El viaxe del Tíu Pachu
El Sordu a Uviéu', la primer novela n'asturianu,
que llegó a imprenta en 1875, pero tuvo desapaecida hasta 2007.
Ye posible qu'esista una novela previa, asoleyada por entregues
alredor de 1864, pero sobre ella sigue'l misteriu qu'arrodia
a tola obra de González Rubín.
Enriqueta morrió'l 9 de payares de 1877, con 45 años.
Nel so pueblu natal, una placa recuerda la so figura.
Y dende 2003 y a lo llargo de dellos años,
el Gobiernu d'Asturies convocó un premiu de periodismu
n'asturianu col so nome.
En 2008, celebróse la Selmana de les Lletres Asturianes
dedicada a la so figura".
-Representa esa mala suerte de la lliteratura asturiana.
Sabemos por otros escritores, por El Españolito,
por Protasio tamién,
qu'escribió una novela por entregues que fue publicando en periódicos.
Y nun sabemos d'ella. ¿Ye la que se topó en 2009,
"El viaxe del Tíu Pachu 'El Sordu' a Uviéu"?
Ta un pocu n'entredichu o nun casen les feches.
Igual hasta tenemos otra novela d'ella por ahí perdida.
En principiu, ye la primer persona qu'escribe prosa y qu'escribe
una novela n'asturianu, colo cual eso yá ye valir más que suficiente.
Amás, yo creo que la novela tien
un valir non sólo llingüísticu,
sinón social. Tien una crítica social mui fuerte, esta sí que sin nengún...
O sea, con tol descaru del mundu. Tien una crítica tamién
hacia la situación de les muyeres. Sobre tou, cuando diz
que toos aquellos llabores, empleos,
que pueden dar perres
garráronlos los homes y les muyeres quedaron sin nada.
Creo que ye una figura qu'hai que rescatar, estudiar y poner en valir
na lliteratura asturiana.
-De Enriqueta González Rubín lo que más me llama la atención es que yo,
que llevo 20 años en Ribeseya, soy hija adoptiva de Ribeseya,
no tengas conocimiento suficiente, que para llegar a esa mujer
tengas que ponerte a indagar, a investigar.
Y no deja de ser característico de esta forma de represión
en la que vivimos con el tema de la cultura asturiana
y, en concreto, con el tema de la llingua.
Descubrir quién era, lo qu'escribió, en qué época lo escribió.
El primer texto en asturiano de una muyer,
que saliera hace tantos años.
Encima, las características de su vida, porque algo particular
de Enriqueta González Rubín era que era una adelantada a su tiempo.
Madre soltera en aquella época, escribiendo, que era algo como
totalmente inaudito, y que sea tan desconocida
incluso en su propia tierra.
-Nun hai nenguna foto d'Enriqueta González Rubín.
Tampoco la hai d'Antón de Marirreguera.
Namás qu'una recreación posible.
Hai una imaxe circulando por ahí d'ella, pero que ye...
algo inventao acordies cola época.
Pero nun se conserva nenguna imaxe.
-D'Enriqueta González Rubín una de les coses que me fai pensar ye,
habiendo llegao a imprenta n'aquelles dómines,
¿por qué nos llegó tan tarde?, ¿qué pasó nesti tiempu?,
¿por qué se perdió?, ¿por qué ta tan poco estudiada
o por qué sabemos tan poco d'ella? Pienso que si fuera un paisanu,
un home, de xuru que sabríemos más.
Con esto nun quiero dicir que nun se tea estudiando,
sinón que nos llega mui tarde.
-Enriqueta González Rubín, creo que teníemos que tenela nun pedestal
y non nel olvidu que la tenemos. A fin de cuentes, ye la creadora
de la prosa n'asturianu.
Creo que ye una muyer que,
al igual que Xosefa de Xovellanos,
habría qu'investigar la vida personal d'ella.
Una muyer que nel S. XIX ye madre soltera.
Que monta una academia pa señorites, pero bueno, una academia.
Ye dicir, da clase. Qu'escribe, que llega a tener
un nome y una sonadía n'Asturies al traviés de los artículos
y de les obres que va escribiendo nel periódicu El Faru.
(LLEE) "Agora, los grandes señores y los santos
nun s'acuerden d'Asturies pa nada.
Qu'hasta Dios, temo, que la dexó de so mano.
Probina. ¡Qué llástima me da d'ella!
Pero dicíame un sacristán
de la catedral d'Uviéu
que me daba llástima d'Asturies porque yo era un probe burru.
Que si allegara a ser ministru que yá se m'olvidaría.
Díxome
que cuando los homes que nun tán avezaos a vivir en palacios
se van a vivir a ellos,
como tienen que subir tantes escaleres,
hasta l'humu del cigarru los amoria.
-Yos desvanez la cabeza. Y nun pueden mirar p'abaxo.
Eso será".
(MÚSICA ANIMADA)
Avilés, una villa importante güei, pero más tovía nos tiempos
de l'autora que quiero conocer agora.
Per estes cais, cuasi igual que les vemos anguaño,
caminó y vivió una muyer desconocía hasta l'añu pasáu.
"En 2019, la investigación nel campu de la lliteratura asturiana
dio una sorpresa.
Y apurriónos a esta autora nueva escribiendo n'asturianu nel XIX.
Una muyer de l'alta clas avilesina del momentu
que mos dexó una amuesa d'eses muyeres silenciaes
a lo llargo de la historia, pero que tuvieron ehí,
qu'esistieron.
Ye Matilde de Soignie de las Alas-Pumariño".
-Aparte d'Enriqueta González Rubín, hai un descubrimientu
de va pocu tiempu que ye Matilde de Soignie,
que ye una figura menor, pero mui interesante.
Ye d'orixe belga. El padre yera belga.
Igual por eso escribió n'asturianu una obra
cola temática típica de les romeríes, como escribía Teodoro Cuesta,
pero dándo-y la vuelta, porque aconseya a les moces
que nun cortexen y que nun se casen.
Fai una crítica del matrimoniu porque ve nel matrimoniu
una forma de sometimientu de les muyeres.
Ye una feminista "avant la lettre".
-La sobrina-bisnieta, una sobrina-bisnieta de Matilde,
Mercedes de Soignie, que ye una escritora y periodista d'Avilés,
apurriónos na Academia
un testu d'unes 40 páxines, manuscritu,
de la que yera una antepasada d'ella.
Y foi una sorpresa atopar una autora nueva na lliteratura asturiana.
Resultaba d'interés mui grande por varies coses.
Yo diría trés o cuatro cuestiones.
Unu, que yera un autor,
autora nueva na lliteratura asturiana, que ye importante.
En segundu llugar, el fechu de ser una autora, una muyer.
Dempués, el fechu de la clase social a la que pertenez.
Tamos falando d'una familia bien de la burguesía avilesina.
Y lo más importante, qu'en dellos momentos de los testos
vimos una visión femenina mui particular, mui interesante,
que nun s'atopa en xeneral na lliteratura asturiana.
O poques vegaes. Delles otres vegaes, sí.
-Esa familia ye un apellidu mui conocíu n'Avilés
dende la época de la industrialización.
Home, ella muévese n'otros contestos, anque creo qu'ehí nun hai
fechu consciente del usu del asturianu.
Pero sí se reflexa una situación d'una realidá llingüística.
Usa l'asturianu asignáu a un determináu personaxe,
con unes característiques.
Yera tamién una muyer ilustrada.
Cuando digo ilustrada, digo con formación intelectual,
con munches llectures. Eso ye fundamental siempre.
Por eso destaquen y se señalen más. Por eso, porque son capaces
d'escribir, porque tienen la formación que se necesita,
cuando la inmensa mayoría de les muyeres nesos años,
muncho más nel XVIII, pero tamién nel XIX,
lo que -yos falta ye esi tipu de formación.
Y ye la situación xeneral, a la que nun se punxo remediu
hasta los años 60 del S. XX.
-La temática sobre la qu'escribe Matilde de Soignie ye la normal
na segunda parte, nel final del XIX.
Trés temes: emigración; la romería,
temes costumistes, de festexu; y el tema del cortexu.
Lo que ye temáticamente nun ye orixinal.
Lo orixinal ye que ye una muyer la que lo plantega
y, sobre toos esos temes, plantega posiciones distintes
a les xenerales que planteguen los autores, los homes.
Yá se nota nel tema de la emigración. Nun ye mui favoratible.
Yá se nota tamién la visión, dende'l puntu de vista de la muyer,
na romería. Sobre too, nel tema del cortexu.
Nel tema del cortexu, a la protagonista, Rosa,
Xuan pretende atala corto, nun la dexa falar con otros.
Y ella amuesa una independencia que...
podía decise güei, principios del S. XXI,
la rempuesta qu'ella da-y al mozu de qu'ella ye independiente
y ella por ella fai lo que tien que facer sin que la controle él.
(LLEE) "Téu que falate, Rosa. Tou lo que quieras, Xuan.
¿Qué te decía Baztián que estabas tan melindrosa?
Yá que él fala d'aquel modo, como tuvo allá en Granada,
punxístite colorada. Yo quiero sabello tou.
Si pensará esi pardial que porque vien de servir
asina va poder rir de mi.
¡Coimes, non, mui mal!
Bah, tienes ganas d'armala.
En todo el mundo ye usanza
que la que tenga crianza nun niega a nadie la fala.
Si un mozu me vien falar, nun faltando a la razón,
nun t'enfociques, que non. Yo téu que i contestar.
Pero has saber tú, galán, que si vien un atrevíu,
abástame'l puñu míu pa apretá i'l pasapan.
Toma unas poques nueces.
Dexa. Nun téu apetitu.
Rosa, cuando yo t'invitu, nun digas que non dos veces.
Paezme que colas ablanas que te dio'l señor soldáu,
el llunes entré al mercáu, ¿que se te fueron las ganas?
Muncho m'incomodas, Xuan. Inoxos ensin sustancia.
Has tener más arrogancia.
Non quiéu llevar cadena. Nin que me dés otra quexa.
Lu que nun se quier, se dexa. Anda. Ve. Non me dá pena".
(MÚSICA SUAVE)
Dos sieglos dan pa muncho.
Pero entá queden munches décades por percorrer.
Munches voces de muyer por descubrir.
Munches vides interesantes por conocer.
Asina que voi siguir viaxe.